钦定古今图书集成/理学汇编/学行典/第193卷 > 李德成
## 钦定古今图书集成/理学汇编/学行典/第193卷 > 李德成

按：《明外史孝义传》：“李德成，涞水人。幼丧父。元末，德成
年甫十二，随母避寇至河滨，寇骑迫母，投河死。德成
长，娶妇王氏，抟土为父母像，己与妻衔勒负鞍为马，
朝夕伏像侧。方严冬大雪，冰坚至底，德成梦母谓己
曰：‘我处冰下，寒不得出’。觉而大恸，且与妻徒跣行三
百里，抵河滨，卧冰七日，冰果融数十丈，恍惚若见其”
母，而他处坚冰如故。里人相率拜恳其归，乃与俱返。
洪武十九年举孝廉，授光禄署丞，迁太常赞礼郎，擢
尚宝司丞。二十七年旌为“孝子。”建文中，燕兵逼济南。
德成往谕，令还兵，燕王不听。德成归，以辱命下吏，已
而释之。永乐初，复官，累迁陕西布政使。卒。